મૂળ મોરબીનાં હાલાઈ લોહાણા દમયંતીબહેન અત્યારે પણ ૫૦ વર્ષ પહેલાં લગ્ન કરીને જે સિંગલ રૂમમાં આવ્યાં હતાં એ જ રૂમમાં રહે છે. પતિ ગુજરી ગયા, કમાણી કંઈ નહીં, મૂડી કંઈ નહીં અને ત્રણ બાળકો. ગુજરાન કેમ ચલાવવું? એમાંય તાજા જન્મેલા દીકરાને મૂકીને બહાર કામ કરવા કેવી રીતે જવું? મા-બાપ ગ્રાન્ટ રોડમાં રહેતાં હતાં, પણ તેમનીયે એવી સ્થિતિ નહોતી કે બહુ આર્થિક મદદ કરી શકે. દમયંતીબહેન કહે છે, ‘બિલ્ડિંગની બાજુમાં રેડીમેડ કપડાંનું કામ કરતા એક ભાઈએ પૂછ્યું કે હવે શું કરશો, ઘરે કામ આપું તો કરશો?’